สนามลู่ปั่นจักรยานเจริญสุขมงคลจิต

สนามลู่ปั่นจักรยานเจริญสุขมงคลจิต () เป็นสนามลู่ปั่นจักรยานระยะทาง 23.5 กิโลเมตร ที่สร้างขึ้นบนเขื่อนดินป้องกันน้ำท่วมรอบท่าอากาศยานสุวรรณภูมิ ตั้งอยู่บนถนนสุวรรณภูมิ 4 ในพื้นที่ตำบลหนองปรือ อำเภอบางพลี จังหวัดสมุทรปราการ บริหารโดย บริษัท จัดการลู่ปั่น วิสาหกิจเพื่อสังคม จำกัด ปัจจุบันเปิดให้บริการทุกวัน เวลา 06:00 – 21:00 น.

สนามลู่ปั่นจักรยานนี้จัดสร้างเมื่อปี พ.ศ. 2557 โดยบริษัท ท่าอากาศยานไทย จำกัด (มหาชน) เปิดใช้งานครั้งแรกเมื่อวันที่ 23 มีนาคม โดยใช้ชื่อว่า กรีนเลน ตามสีเขียวของลู่ปั่น แต่นักปั่นจักรยานนิยมเรียกว่า สนามเขียว ต่อมาธนาคารไทยพาณิชย์เข้ามาร่วมลงทุนในปี พ.ศ. 2558 จึงปิดปรับปรุงลู่ปั่นจักรยานตั้งแต่วันที่ 8 มิถุนายน เป็นเวลา 6 เดือน และกลับมาเปิดให้บริการอีกครั้งในชื่อ โครงการลู่ปั่นจักรยานท่าอากาศยานสุวรรณภูมิ หรือ สกายเลน ไทยแลนด์ เมื่อวันที่ 26 ธันวาคม จากนั้นปิดปรับปรุงอีกครั้งตั้งแต่วันที่ 11 เมษายน พ.ศ. 2560 เป็นเวลา 8 เดือน ก่อนกลับมาเปิดอย่างไม่เป็นทางการอีกครั้งบางส่วนเมื่อวันที่ 23 ธันวาคม สามวันถัดมาพระบาทสมเด็จพระวชิรเกล้าเจ้าอยู่หัวพระราชทานชื่อลู่ปั่นจักรยานใหม่ว่า สนามลู่ปั่นจักรยานเจริญสุขมงคลจิต และเสด็จพระราชดำเนินมาทรงเปิดเมื่อวันที่ 23 พฤศจิกายน พ.ศ. 2561

 ประวัติ 
 กรีนเลน หรือ สนามเขียว 
ในช่วงเวลาปกติ มีผู้สนใจมาออกกำลังกายภายในพื้นที่ท่าอากาศยานสุวรรณภูมิเป็นจำนวนมาก โดยเฉพาะนักปั่นจักรยาน ซึ่งปกติมักเข้ามาปั่นจักรยานโดยใช้เส้นทางภายในท่าอากาศยาน โดยบางวันมีมากที่สุดที่ 200 คัน ทำให้ นาวาอากาศตรี ศิธา ทิวารี ประธานกรรมการของบริษัท ท่าอากาศยานไทย จำกัด (มหาชน) (ทอท.) ในขณะนั้น ซึ่งชื่นชอบการปั่นจักรยานเป็นงานอดิเรก มีความเห็นว่า การที่จักรยานจำนวนมากไปปะปนกับรถชนิดอื่นอาจส่งผลให้เกิดอุบัติเหตุได้ง่าย จึงสั่งการให้ทำลู่ปั่นจักรยานขึ้นโดยเฉพาะเพื่อความปลอดภัย โดยปรับปรุงพื้นผิวถนนเดิมบริเวณแนวดินป้องกันน้ำท่วม ซึ่งเดิมเคยเป็นเส้นทางสำรวจความปลอดภัยของท่าอากาศยานสุวรรณภูมิ และระบุว่า จะเป็นลู่ปั่นจักรยานที่ดีที่สุดในทวีปเอเชีย

โดยโครงการปรับปรุงผิวถนนเป็นลู่ปั่นจักรยานดังกล่าวเริ่มมีการทำแบบขึ้นเมื่อเดือนตุลาคม พ.ศ. 2556 และเริ่มการก่อสร้างเดือนมกราคม พ.ศ. 2557 โดยใช้งบประมาณทั้งหมด 30,495,000 บาท มีลักษณะเป็นลู่ปั่นจักรยานระยะทาง 23.5 กิโลเมตร กว้าง 4.8 เมตร บังคับให้ปั่นทิศทางเดียวคือตามเข็มนาฬิกา โดยมีพิธีเปิดเมื่อวันที่ 23 มีนาคม พ.ศ. 2557 โดยมีศิธาเป็นประธานในพิธี และมีผู้ที่เข้าร่วมพิธีเปิด เช่น ชัชชาติ สิทธิพันธุ์ รัฐมนตรีว่าการกระทรวงคมนาคมรักษาการในขณะนั้น, พาที สารสิน กรรมการผู้จัดการสายการบินนกแอร์ในขณะนั้น และนักปั่นจักรยานรวมอีกมากกว่า 1,000 คน

ลู่ปั่นจักรยานนี้มีชื่ออย่างเป็นทางการว่า กรีนเลน () ตามสีของลู่ปั่นที่ทาเป็นสีเขียวเพื่อให้นักปั่นจักรยานยังมองเห็นได้ชัดเจนในช่วงใกล้กลางคืนและเวลาที่สภาพอากาศไม่เอื้ออำนวย แต่นักปั่นจักรยานนิยมเรียกว่า สนามเขียว () โดยกรีนเลนได้รับการจัดอันดับให้เป็น 1 ใน 5 เส้นทางจักรยานภายในสนามบินดีที่สุดในโลกโดยซีเอ็นเอ็น

 สกายเลน ไทยแลนด์ 

ต่อมาเมื่อวันที่ 18 กันยายน พ.ศ. 2557 ทอท. อนุมัติให้ธนาคารไทยพาณิชย์ เข้ามาปรับปรุงและดูแลลู่ปั่นจักรยานกรีนเลน เป็นระยะเวลา 10 ปี โดยใช้วงเงิน 400,000,000 บาท โดยจะเข้ามาปรับปรุงในหลายส่วน เช่น ยกระดับลู่ปั่นโดยขยายความกว้างเป็น 8 เมตรตามมาตรฐานสากล, สร้างลู่ปั่นระยะทาง 3 กิโลเมตรสำหรับนักปั่นใหม่ เป็นต้น โดยมีการลงนามบันทึกความเข้าใจ (MOU) ร่วมกันเมื่อวันที่ 8 เมษายน พ.ศ. 2558 ดังนั้น จึงเปิดลู่ปั่นจักรยานกรีนเลนเป็นวันสุดท้ายเมื่อวันที่ 7 มิถุนายน และปิดปรับปรุงตั้งแต่วันที่ 8 มิถุนายน

ในครั้งนี้ ทอท. และธนาคารไทยพาณิชย์ ปรับปรุงลู่ปั่นจักรยานเพิ่มหลายส่วน เช่น การทาสีลู่ปั่นใหม่เป็นสีฟ้า รวมถึงก่อสร้างลู่ปั่นจักรยานระยะสั้น 1.6 กิโลเมตร โดยใช้เวลาประมาณ 6 เดือน หลังจากนั้นจึงเริ่มกลับมาเปิดทดสอบสนามในรอบพิเศษเมื่อวันที่ 22 ธันวาคม และเริ่มเปิดให้บริการในชื่อใหม่ว่า โครงการลู่ปั่นจักรยานท่าอากาศยานสุวรรณภูมิ หรือ สกายเลน ไทยแลนด์ () เมื่อวันที่ 26 ธันวาคม โดยยังบังคับให้ปั่นทิศทางเดียวตามเดิม แต่เปลี่ยนทิศทางเป็นทวนเข็มนาฬิกา เพื่อเพิ่มความปลอดภัยมากขึ้น

 สนามลู่ปั่นจักรยานเจริญสุขมงคลจิต 

ต่อมาเมื่อวันที่ 15 มีนาคม พ.ศ. 2560 ทอท. และธนาคารไทยพาณิชย์ ประกาศปิดปรับปรุงลู่ปั่นจักรยานท่าอากาศยานสุวรรณภูมิอีกครั้ง เพื่อเพิ่มสิ่งอำนวยความสะดวกอื่น ๆ รอบสนาม สำหรับการขยายความสามารถในการรองรับนักปั่น โดยมีกิจกรรมปั่นส่งท้ายเมื่อวันที่ 8 และ 9 เมษายน และปิดปรับปรุงตั้งแต่วันที่ 11 เมษายน

ในครั้งนี้ ทอท. และธนาคารไทยพาณิชย์ ได้ปรับปรุงลู่ปั่นจักรยานเพิ่มอีกหลายส่วน เช่น ลู่ปั่นใหม่ ซึ่งทาสีม่วงสำหรับนักปั่นที่มีประสบการณ์, พื้นที่จอดรถ และสะพานจักรยานเชื่อมต่อกับลานจอดรถระยะยาวของท่าอากาศยานสุวรรณภูมิ โดยใช้เวลาปรับปรุงในรอบนี้อีกประมาณ 8 เดือน จึงกลับมาเปิดอย่างไม่เป็นทางการได้อีกครั้งเมื่อวันที่ 23 ธันวาคม

ต่อมาเมื่อวันที่ 26 ธันวาคม พ.ศ. 2560 หลังจากเปิดอย่างไม่เป็นทางการมาได้ 3 วัน พระบาทสมเด็จพระวชิรเกล้าเจ้าอยู่หัว (ในขณะนั้นเฉลิมพระปรมาภิไธยว่า สมเด็จพระเจ้าอยู่หัวมหาวชิราลงกรณ บดินทรเทพยวรางกูร) พระราชทานชื่อใหม่ให้กับสนามลู่ปั่นจักรยานท่าอากาศยานสุวรรณภูมิว่า สนามลู่ปั่นจักรยานเจริญสุขมงคลจิต () และเสด็จพระราชดำเนินมาทรงเปิดสนามลู่ปั่นจักรยานด้วยพระองค์เองเมื่อวันที่ 23 พฤศจิกายน พ.ศ. 2561 เวลา 17:09 น.

ต่อมาเมื่อวันที่ 5 กันยายน พ.ศ. 2563 เวลา 07:00 น. สมเด็จพระเจ้าลูกเธอ เจ้าฟ้าพัชรกิติยาภา นเรนทิราเทพยวดี กรมหลวงราชสาริณีสิริพัชร มหาวัชรราชธิดา เสด็จมาทรงเปิด "สถานออกกำลังกายกลางแจ้ง" และ "สนามลู่วิ่งระยะทาง 1.5 กิโลเมตร และลู่ปั่นจักรยานระยะสั้น"

 ภาพรวม 
สนามลู่ปั่นจักรยานเจริญสุขมงคลจิตตั้งอยู่ทางตะวันออกเฉียงเหนือของท่าอากาศยานสุวรรณภูมิ บนถนนสุวรรณภูมิ 4 ประกอบด้วยพื้นที่ ดังนี้

 ลู่ปั่นจักรยานระยะยาว 2 ลู่ ระยะทาง 23.5 กิโลเมตรรอบท่าอากาศยานสุวรรณภูมิ แบ่งเป็น 2 สี ที่จำกัดความเร็วในการปั่นระหว่างแต่ละลู่แตกต่างกัน ดังนี้
 ลู่ปั่นจักรยานหลัก 2 ช่องซ้าย ทาสีฟ้า กว้าง 4.8 เมตร สำหรับนักปั่นทั่วไป
 ลู่ปั่นจักรยานรอง 2 ช่องขวา ทาสีม่วง กว้าง 3.8 เมตร สำหรับนักปั่นที่มีประสบการณ์
 สนามลู่วิ่งระยะทาง 1.5 กิโลเมตร และลู่ปั่นจักรยานระยะสั้น
 ลู่ปั่นจักรยานสำหรับเด็ก
 สะพานจักรยาน (Bike Bridge) เชื่อมต่อระหว่างลานจอดรถระยะยาวขนาด 3,500 คันของท่าอากาศยานสุวรรณภูมิ ระยะทาง 1.2 กิโลเมตร
 ลานจอดรถ ความจุ 1,500 คัน
 สถานออกกำลังกายกลางแจ้ง
 ร้านอาหารและร้านกาแฟ
 ร้านขายอุปกรณ์กีฬา

นอกจากนี้ สนามลู่ปั่นจักรยานเจริญสุขมงคลจิตยังใช้เป็นสถานที่ฝึกซ้อมของนักกีฬาทีมจักรยานทีมชาติไทยด้วย เนื่องจากมีความปลอดภัยสูง แต่มีคลื่นลมแรงในสนามบิน

 อ้างอิง 

 แหล่งข้อมูลอื่น 






หมวดหมู่:สนามกีฬาที่สร้างเสร็จในปี พ.ศ. 2557
หมวดหมู่:ก่อตั้งในประเทศไทยในปี พ.ศ. 2557
หมวดหมู่:สนามกีฬาในจังหวัดสมุทรปราการ
หมวดหมู่:สิ่งก่อสร้างในอำเภอบางพลี